KIRJALLINEN KYSYMYS E-3521/97 komissiolle esittäjä(t): Carlos Robles Piquer (PPE) (12. marraskuuta 1997)

Aihe: Panaman kanava

Yhdysvallat luovuttaa vuonna 2000 Panaman kanavan Panamalle ja antaa sille täyden vallan kanavan suhteen. Viime kuussa maassa pidettiin tämän tärkeän vesiväylän, joka syntyi ranskalaisen insinöörin Lessepsin aloitteesta, tulevaisuutta käsittelevä kansainvälinen konferenssi.

Miten Euroopan unioni osallistui tähän konferenssiin ja miten komissio katsoo EU:n voivan tulevaisuudessa toimia yhteistyössä, jotta Panaman kanava voisi palvella samoin kuin tähän saakka?

Komission jäsenen Manuel Marínin komission puolesta antama vastaus (3. joulukuuta 1997)

Juhlistaakseen Torrijos-Carter -sopimuksien allekirjoittamisen 20-vuotispäivää, Panaman viranomaiset järjestivät Panaman kanavaa käsittelevän maailmankongressin Panamassa 7 - 10. syyskuuta 1997. Tämän kahden valtameren välisen väylän tulevaisuutta käsittelevä tapahtuma kokosi yhteen hallitusten edustajat, kanavan käyttäjät ja mahdolliset investoijat. Vaikka yhteisön jäsenvaltioiden edustus olikin odotettua vähäisempi - yhtään eurooppalaista ministeriä ei ollut paikalla - Latinalaisen Amerikan suhteista vastuussa olevan komission varapuheenjohtajan osallistuminen ja puheenvuoron sisältö oli selkeästi havaittavissa. Varapuheenjohtaja korosti puheenvuorossaan toisaalta yhteisön uskovan Panaman haluun ja kykyyn ottaa kanavan hoito vastuulleen vuodesta 2000 lähtien ja toisaalta vahvisti yhteisön tuntevan mielenkiintoa ja antavan tukensa tähän strategisesti tärkeään kahden valtameren väliseen väylään liittyvien ongelmien ratkaisemiseksi.

Komission varapuheenjohtaja muistutti puheessaan yhteisön antaneen tukea maailmankongressin järjestämiseksi, kanaalin historiasta kertovan museon rakentamiseksi ja teknologisen puiston rakentamiseksi takaisin luovutetulle alueelle ¨Ciudad del saber¨-hankkeen yhteydessä. Varapuheenjohtaja julkaisi puheessaan myös tärkeimmät tulokset komission rahoittamasta tutkimuksesta, jonka tarkoituksena oli auttaa tekemään päätös kanavan tulevaisuudesta.

Kongressin työskentely johti kahteen merkittävään saavutukseen. Ensimmäinen oli se, että tiedostettiin yleisesti kanavan leventämisen välttämättömyys. Kanavan toimintakyvyn lisääminen on tarpeen, jos halutaan säilyttää kilpailukyky maailmanlaajuisen laivaliikenteen kasvaessa. Kanavan nykyisen kapasiteetin uskotaan riittävän noin vuoteen 2010 asti. Toinen tulos oli kanavan tulevaisuudesta tehty ja julkistettu päätös: 150 000 tonnin aluksille asennetaan uudet sulkuportit. Nykyiseen kanavaan pääsevät vain 65 000 tonnin alukset (verrattuna Suezin kanavan kautta nykyisin kulkeviin 150 000 tonnin aluksiin). Ottaen huomioon, että työ vaatii kymmenen vuotta (kustannukset arvioidaan kahdeksaksi miljardiksi Yhdysvaltain dollariksi = 7 300 miljardia ecua) ja että tutkimukset tällaisen työn tekniseksi toteuttamiseksi kestävät useita vuosia, määräaika näiden kolmansien sulkuporttien rakentamiseksi on suhteellisen lyhyt.

Ottaen huomioon, että nämä tulokset ovat täsmälleen samat kuin yhteisön rahoittamalla tutkimuksella saadut, on syytä korostaa, että komission varapuheenjohtaja avauspuheenvuorossaan ennakoi kokouksen päätelmät.

Jos kanavaa ei mukauteta meriteitse tapahtuvan kaupankäynnin asettamiin uusiin vaatimuksiin, väistämättömänä seurauksena on tämän kahden valtameren välisen väylän joutuminen toisarvoiseen asemaan verrattuna muihin reitteihin, joista osa on jo käytössä, kuten konttien kuljetus rautateitse Yhdysvalloissa.

Yhteisön ja Panaman välisen tulevan yhteistyön osalta on korostettava, että Panama tarjoaa nykyään useita eri mahdollisuuksia lisätä taloudellista yhteistyötä: talousuudistus ja sen avautuminen sekä kanavan ja entisen kanavaan kuuluvan alueen takaisinluovutus, jonka tarkoitus on määritelty uudelleen puhtaasti taloudelliselta ja taloudellis-maantieteelliseltä kannalta. Palautetuilla alueilla, kuten turistikeskuksissa, satamissa ja tavaroiden varastointi- ja rahtauskeskuksissa toteutettavien taloudellisten hankkeiden kehittämiselle voidaan antaa eurooppalaista asiantuntija-apua. Erityistä apua voidaan antaa Panaman avustamiseksi tässä siirtymävaiheessa (meriväylän hallinto ja hoito, nykyisen kanavan laajennustöiden ympäristövaikutuksia koskevat tutkimukset).